
ДОКЛАД
за оценка на удовлетвореността на потребителите на административни услуги в
Агенция за хората с увреждания за 2021 г.

Настоящият доклад е изготвен в изпълнение на разпоредбата на чл. 24, ал. 8 от Наредбата за административното обслужване.
Мисията на Агенцията за хора с увреждания (АХУ) е да изпълнява държавната политика, свързана с трудовата заетост, рехабилитацията, пълноправното включване на хората с увреждания в обществения живот на страната, чрез осигуряването на условия за равен достъп до заетост, професионална рехабилитация и пълноценно социално включване на хората с увреждания с цел подкрепа за постигане на самостоятелен и независим живот за тази така уязвима група.

Благодарение на изпълняваните от Агенцията за хората с увреждания програми и мерки и предоставяните административни услуги се постигат следните значими ползи за обществото:
· Откриване на нови работни места за хора с увреждания в обичайна, специализирана и защитена работна среда;
· Осигуряване здравословни и безопасни условия на труд на работните места за хора с увреждания;
· Пълноправно включване на хората с увреждания в обществения живот, чрез участието им в мероприятия, организирани от неправителствени организации на и за хора с увреждания;
· Пълноправно включване на хората е увреждания в трудовата заетост, чрез развиване на самостоятелна стопанска дейност;
· Осигуряване на достъп на хора с увреждания до културни, исторически и спортни обекти;
· Осигуряване на средства за капиталови вложения в специализираните предприятия и кооперации, рехабилитация и социална интеграция на заетите хора с увреждания;
· Осигуряване на законосъобразно разходване на бюджетни средства по субсидирани проекти;
· Осигуряване на спазването на законовите разпоредби от търговците на медицински изделия, помощни средства, приспособления и съоръжения, предназначени за хора с увреждания.
В разглеждания период Агенцията за хората с увреждания е предоставяла 6 бр. услуги, вписани в Административния Регистър. Всички специфични услуги, предоставяни от нея са електронизирани и са достъпни на Единния портал за достъп до електронни административни услуги на Държавна агенция „Електронно управление“.
През 2021 г. АХУ е предоставила следните специфични услуги:
1. 1008. „Възстановяване на внесени осигурителни вноски от работодател в обичайна среда“ - 20 бр. 
2. 1866. „Възстановяване на внесени осигурителни вноски от работодател в специализирана среда“ - 336 бр.
Броят на специализираните предприятия, кооперации и обичайни работодатели възползвали се от преференциите по този ред през 2021 година е 99.
3. 1455. „Издаване на удостоверение за регистрация на специализирани предприятия и кооперации на и за хора с увреждания“ - 9 бр.
Актуализирани са удостоверенията на 15 специализирани предприятия и кооперации поради настъпили промени в обстоятелствата, отнасящи се до наименование, седалище и адрес на осъществяване на дейността, промени в представителството и др.
4. Към 31.12.2021 г. в Регистъра са вписани 206 специализирани предприятия и кооперации на и за хора с увреждания, като периодично се извършва актуализиране на данните на същите.
5. 2358. „Издаване на удостоверения за регистрация на лицата, осъществяващи дейности по предоставяне на медицински изделия, помощни средства, приспособления и съоръжения за хора с увреждания“ - 22 бр.
Извършени са 203 актуализации на удостоверения във връзка с вписване и заличаване на медицински изделия, вписване и заличаване на търговски обекти, промени в представителството и др.
Към 31.12.2021 г. в Регистъра са вписани 328 търговци на дребно и производители на медицински изделия, които извършват дейност в 1393 обекта.
6. 2998. „Заличаване на регистрация на специализирано предприятие или кооперация на хора с увреждания“ - 25 бр.
7. 2999. „Заличаване на регистрация на лице, осъществяващо дейности по предоставяне и ремонт на помощни средства, приспособления и съоръжения и медицински изделия за хората с увреждания“- 34 бр.
През отчетния период не се наблюдават проблеми при предоставянето на специфични и общи услуги. Могат да се откроят следните тенденции:
1. Забелязва се трайно нарастващ интерес от страна на работодатели в обичайна среда за възстановяване на внесени осигурителни вноски.
2. Забелязва се устойчива тенденция при възстановяване на внесените осигурителни вноски на работодатели на хора с увреждания в специализирана среда.
3. Увеличил се е броя на задаваните въпроси, съответно и на отговорите им в интернет базираната форма в сайта на АХУ.
АХУ предоставя услуги по седем канала на достъп, както следва:
1. Заявление по електронен път;
2. Заявление на хартиен носител;
3. Заявление по e-mail;
4. Устно заявление;
5. Устни консултации и информации на място;
6. Консултации и информации по телефон и e-mail;
7. Въпроси и отговори на Интернет базирана форма в сайта на АХУ;
Най-често задавани въпроси и предложения на клиенти през периода са свързани с:
1. Промените в нормативната база, отнасяща се за хората с увреждания Закона за хората с увреждания и Правилника за прилагането му.
2. Информационната система за хората с увреждания и в частност Профила на хората с увреждания.
3. Условията и реда за кандидатстване по проекти на и за хора с увреждания, финансирани от АХУ.
4. Условията и реда за предоставянето на медицински изделия за хора с увреждания, в частност такива, изработени по индивидуална мярка.
5. Реда и условията за регистриране на производители и търговци на дребно с медицински изделия и помощни средства, приспособления и съоръжения.
6. Данни от Информационната система за хората с увреждания.
7. Възстановяването на съответния % от внесените от работодателя осигурителни вноски.
8. Трудовия статус на хората с увреждания (от компетентността на АЗ и „ГИТ“).
10. Реда и условията за получаване на финансовата подкрепа за хората с увреждания (от компетентността на АСП).
11. Възможността за включване в програми за трудова заетост на хора с увреждания (от компетентността на АЗ).
12. Осигурителните права на хората с увреждания (от компетентността на НОИ).
13. Данъчни облекчения за хората с увреждания (от компетентността на НАП и общините).
14. Медицинската експертиза на трудоспособността (от компетентността на органите на медицинската експертиза).
В отчетния период относно обратната връзка с физически и юридически лица по повод на административното обслужване в АХУ има попълнени 15 бр. анкетни карти, от които ясно личи удовлетвореността на потребителите. Липсата на жалби и сигнали относно качеството на предоставените услуги, както и с множество похвали, изразени от потребителите на услугите също показват тяхната удовлетвореност.
2

